ಕುಗ್ಗಿದ ಮನುಷ್ಯನ ನೈತಿಕ ಬಲ: ವಿಷಾದ ಹುಳಿಯಾರು: ಪಟ್ಟಣದ ಪ್ರಜಾಪಿತ ಬ್ರಹ್ಮಾಕುಮಾರಿ ಈಶ್ವರೀಯ ವಿಶ್ವವಿದ್ಯಾಲಯದಲ್ಲಿ ಇತ್ತೀಚೆಗೆ ಬ್ರಹ್ಮಾ ಬಾಬಾ ಅವರ ಸ್ಮೃತಿ ದಿನ ಆಚರಿಸಲಾಯಿತು. ವಿಶ್ವವಿದ್ಯಾಲಯದ ಮುಖ್ಯಸ್ಥೆ ಗೀತಾ ಮಾತನಾಡಿ, ಈಶ್ವರೀಯ ವಿಶ್ವವಿದ್ಯಾಲಯದ ಸಂಸ್ಥಾಪಕರಾದ ಬ್ರಹ್ಮಾ ಬಾಬಾ 1969ರ ಜ. 18ರಂದು ನಿಧನರಾದರು. ಆ ದಿನವನ್ನು ಪ್ರತಿವರ್ಷ ಅವ್ಯಕ್ತ ದಿನ, ಸ್ಮೃತಿ ದಿನವನ್ನಾಗಿ ಆಚರಿಸಲಾಗುತ್ತದೆ ಎಂದುಹೇಳಿದರು. ಇತ್ತೀಚಿನ ದಿನಗಳಲ್ಲಿ ಎಲ್ಲರೂ ಒತ್ತಡದ ಜೀವನ ಸಾಗಿಸುತ್ತಿದ್ದು ಪ್ರತಿಯೊಬ್ಬರಿಗೂ ಮನಃಶಾಂತಿ ಬೇಕಾಗಿದೆ. ಪ್ರತಿಯೊಬ್ಬರಲ್ಲೂ ಸಹನೆ, ಪ್ರೀತಿ, ಸಮಾಧಾನ, ನೈತಿಕ ಬಲ ದಿನೇ ದಿನೇ ಕುಗ್ಗುತ್ತಿದೆ. ದುಃಖ, ಅಶಾಂತಿ, ಭಯ ಹೆಚ್ಚಾಗುತ್ತಿದೆ. ಏನನ್ನೋ ಪಡೆಯುವ ತವಕದಲ್ಲಿ ಮನುಷ್ಯ ಇನ್ನಷ್ಟು ದುಃಖಿಯಾಗುತ್ತಿದ್ದಾನೆ. ಪದವಿ, ಆಸ್ತಿಯಿಂದ ಯಾರೂ ಸುಖಿಯಾಗಿಲ್ಲ. ಬದಲಾಗಿ ಇನ್ನಷ್ಟು ದುಃಖಕ್ಕೀಡಾಗುತ್ತಿದ್ದಾನೆ ಎಂದು ಹೇಳಿದರು. ವ್ಯಕ್ತಿ ಪರಿವರ್ತನೆಯಿಂದ ಸಮಷ್ಟಿ ಪರಿವರ್ತನೆ ಸಾಧ್ಯ. ಜೀವನಶೈಲಿ ಬದಲಾವಣೆ ಹಾಗೂ ಸಕಾರಾತ್ಮಕ ಚಿಂತನೆಯಿಂದ ಸುಖೀ ಜೀವನ ನಡೆಸಲು ಸಾಧ್ಯ. ಆಶ್ರಮದಲ್ಲಿ ಸ್ವಲ್ಪ ಸಮಯ ಕಳೆಯುವುದರಿಂದ ಮನಸ್ಸಿಗೆ ನೆಮ್ಮದಿ ಸಿಗುತ್ತದೆ ಎಂದುತಿಳಿಸಿದರು. ದಿನಕ್ಕೊಮ್ಮೆಯಾದರೂ ಧ್ಯಾನ ಮಾಡುವುದರಿಂದ ಮನಸ್ಸಿನ ಒತ್ತಡ ದೂರವಾಗುತ್ತದೆ. ಧ್ಯಾನದಿಂದ ಆಂತರಿಕ ಜ್ಞಾನ ಹೆಚ್ಚುತ್ತದೆ. ಮನಸ್ಸಿಗೆ ನೆಮ್ಮದಿ ಸಿಗುತ್ತದೆ. ಪರಮಾತ್ಮನ ಸನ್ನಿಧಿಯಲ್ಲಿ ನೀವು ಮಾಡುವ ಸಂಕಲ್ಪಗಳೆಲ್ಲವೂ ಒದಗಿಬರುತ್ತವೆ ಎಂದರು. ಸ್ಮೃತಿ ದಿನಾಚರಣೆ ಅಂಗವಾಗಿ ಆಶ್ರಮದಲ್ಲಿ ವಿಶೇಷವಾಗಿ ಜ್ಞಾನಯೋಗ ತರಗತಿ, ಮತ್ತು ಬ್ರಹ್ಮಾ ಭೋಜನ ಜರುಗಿತು.